BG Официален вестник на Европейския съюз L 286/4

РЕГЛАМЕНТ (ЕС) 2016/1866 НА КОМИСИЯТА

от 17 октомври 2016 година

за изменение на приложения II, III и V към Регламент (ЕО) № 396/2005 на Европейския парламент и на Съвета относно максимално допустимите граници на остатъчни вещества от 3-децен-2-он, ацибензолар-S-метил и хексахлоробензен във или върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а), член 16, параграф 1, буква а), член 17 и член 49, параграф 2 от него,

като има предвид, че:

(1) Максимално допустимите граници на остатъчни вещества (МДГОВ) за ацибензолар-S-метил са определени в приложение II към Регламент (ЕО) № 396/2005. МДГОВ за хексахлоробензен са определени в приложение II и в част Б от приложение III към посочения регламент. По отношение на 3-децен-2-он няма конкретно определени МДГОВ и веществото не е включено в приложение IV към посочения регламент, така че по подразбиране се прилага стойността от 0,01 mg/kg, установена в член 18, параграф 1, буква б).

(2) В рамките на процедура за предоставяне на разрешение за използването на продукт за растителна защита, който съдържа активното вещество 3-децен-2-он, при картофи беше подадено заявление съгласно член 6, параграф 1 от Регламент (ЕО) № 396/2005 за включване на активното вещество в приложение IV към Регламент (ЕО) № 396/2005.

(3) В съответствие с член 8 от Регламент (ЕО) № 396/2005 посоченото заявление бе подложено на оценка от съответната държава членка и докладът за оценка бе изпратен на Комисията.

(4) Европейският орган за безопасност на храните, наричан по-долу „Органът“, направи оценка на заявлението и на доклада за оценка, като обърна специално внимание на рисковете за потребителите, а когато е целесъобразно — за животните, и изготви заключение относно включването на активното вещество в приложение IV към Регламент (ЕО) № 396/2005 (2). Той изпрати посоченото заключение до Комисията и до държавите членки, като го направи и обществено достъпно.

(5) В заключението си Органът направи извода, че предоставената информация е недостатъчна, за да се установи дали употребата на 3-децен-2-он като активно вещество в продукти за растителна защита няма да има непосредствено или отложено във времето вредно въздействие върху здравето на човека, включително върху здравето на уязвимите групи от населението, посредством приема с храна. Следователно не е целесъобразно веществото да бъде включено в приложение IV към Регламент (ЕО) № 396/2005 и МДГОВ следва да бъдат определени на съответната граница на определянето (LOD). Комисията проведе консултации с референтните лаборатории на Европейския съюз относно подходящите LOD.

(6) По отношение на ацибензолар-S-метил Органът представи заключение относно партньорския преглед на оценката на риска от употребата на активното вещество като пестицид (3). В него той препоръча повишаване на МДГОВ за групата на семковите плодове до 0,2 mg/kg. Въз основа на новите токсикологични референтни стойности Органът препоръча понижаване на съществуващите МДГОВ за домати до 0,3 mg/kg.

(7) По отношение на хексахлоробензен всички съществуващи разрешения за продукти за растителна защита, съдържащи това активно вещество, са отменени. Поради това в съответствие с член 17 от Регламент (ЕО) № 396/2005 във връзка с член 14, параграф 1, буква а) от същия регламент МДГОВ, определени за тези активни вещества в приложения II и III, следва да бъдат заличени. Последните данни от наблюдението показват, че при тиквено семе има остатъци, чието количество е по-високо от LOD (4). Остатъчните вещества от хексахлоробензен са в резултат от замърсяването на околната среда в почвата, поради използването на това устойчиво съединение в миналото. Съществуващите МДГОВ в размер на 0,05 mg/kg за тиквено семе са адекватен отговор на наличието на хексахлоробензен в този продукт. МДГОВ ще бъде преразгледана; при това преразглеждане ще се вземе предвид информацията, налична в периода от 10 години след датата на публикуване на настоящия регламент. За продуктите от животински произход данните от наблюдението показват, че за мускули и мляко от всички видове животни следва да се определят стойности, по-ниски от LOD.

(8) Въз основа на заключенията на Органа и като се вземат под внимание факторите, които са от значение за разглеждания въпрос, съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(9) В рамките на Световната търговска организация бяха проведени консултации относно новите МДГОВ с търговските партньори на Съюза и техните становища бяха взети под внимание.

(10) Поради това Регламент (ЕО) № 396/2005 следва да бъде съответно изменен.

(11) С цел да се позволи нормално пускане на пазара, преработване и потребление на продуктите, в настоящия регламент следва да се предвидят преходни разпоредби за продуктите, които са били произведени преди изменението на МДГОВ с настоящия регламент и за които информацията показва, че се поддържа високо равнище на защита на потребителите.

(12) Следва да се предвиди разумен срок преди прилагането на изменените МДГОВ, за да могат държавите членки, трети държави и стопанските субекти в областта на храните да се подготвят за спазването на новите изисквания вследствие на изменението на МДГОВ.

(13) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1

Приложения II, III и V към Регламент (ЕО) № 396/2005 се изменят в съответствие с приложението към настоящия регламент.

Член 2

Регламент (ЕО) № 396/2005 във вида преди изменението му с настоящия регламент продължава да се прилага за продукти, които са били произведени преди 10 май 2017 г., с изключение на ацибензолар-S-метил при домати.

Член 3

Настоящият регламент влиза в сила на двадесетия ден след деня на публикуването му в Официален вестник на Европейския съюз.

Той се прилага от 10 май 2017 г.

Настоящият регламент е задължителен в своята цялост и се прилага пряко във всички държави членки. Съставено в Брюксел на 17 октомври 2016 година. За Комисията Председател Jean-Claude JUNCKER

(1) ОВ L 70, 16.3.2005 г., стр. 1.

(2) Научните доклади на ЕОБХ са достъпни на следния уебсайт: http://www.efsa.europa.eu.

Conclusion on the peer review of the pesticide risk assessment of the active substance (3E)-3-decen-2-one (Заключение относно партньорския преглед на оценката на риска от употребата на активното вещество (3E)-3-децен-2-он (прилагано като 3-децен-2-он) като пестицид). EFSA Journal (Бюлетин на ЕОБХ), 2015;13(1):3932 [43 стр.].

(3) Заключение относно партньорския преглед на оценката на риска от употребата на активното вещество ацибензолар-S-метил като пестицид. EFSA Journal (Бюлетин на ЕОБХ), 2014;12(8):3691 [74 стр.].

(4) Доклад относно остатъчните вещества от пестициди в храните в Европейския съюз за 2013 г. EFSA Journal (Бюлетин на ЕОБХ) 2015; 13(3):4038 [169 стр.]. Доклад относно остатъчните вещества от пестициди в храните в Европейския съюз за 2012 г. EFSA Journal (Бюлетин на ЕОБХ) 2014; 12(12):3942 [156 стр.]. Доклад относно остатъчните вещества от пестициди в храните в Европейския съюз за 2011 г. EFSA Journal (Бюлетин на ЕОБХ) 2014; 12(5):3694 [511 стр.]. Доклад относно остатъчните вещества от пестициди в храните в Европейския съюз за 2010 г. EFSA Journal (Бюлетин на ЕОБХ) 2013; 11(3):3130 [808 стр.]. Доклад относно остатъчните вещества от пестициди в храните в Европейския съюз за 2009 г. EFSA Journal (Бюлетин на ЕОБХ) 2011; 9(11):2430 [225 стр.].